CELEX: 32021D0430
Language: lt
Date: 1614902400000
Title: Tarybos sprendimas (ES) 2021/430 2021 m. kovo 5 d. dėl pozicijos, kurios Sąjungos vardu turi būti laikomasi 2021 m. kovo 7–12 d. Kiote (Japonija) planuojamame surengti 14-ajame Jungtinių Tautų kongrese nusikalstamumo prevencijos ir baudžiamosios teisenos klausimais, dėl Kioto deklaracijos dėl nusikalstamumo prevencijos, baudžiamosios teisenos ir teisinės valstybės principų stiprinimo siekiant įgyvendinti Darnaus vystymosi darbotvarkę iki 2030 m.

2021 3 12   
               
               
                  LT
               
               
                  Europos Sąjungos oficialusis leidinys
               
               
                  L 86/2
               
            
         TARYBOS SPRENDIMAS (ES) 2021/430
         2021 m. kovo 5 d.
         dėl pozicijos, kurios Sąjungos vardu turi būti laikomasi 2021 m. kovo 7–12 d. Kiote (Japonija) planuojamame surengti 14-ajame Jungtinių Tautų kongrese nusikalstamumo prevencijos ir baudžiamosios teisenos klausimais, dėl Kioto deklaracijos dėl nusikalstamumo prevencijos, baudžiamosios teisenos ir teisinės valstybės principų stiprinimo siekiant įgyvendinti Darnaus vystymosi darbotvarkę iki 2030 m.
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 82 straipsnio 1 dalį, 83 straipsnio 1 dalį ir 84 straipsnį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     2021 m. kovo 7–12 d. Kiote (Japonija) bus surengtas 14-asis Jungtinių Tautų (JT) kongresas nusikalstamumo prevencijos ir baudžiamosios teisenos klausimais (toliau – kongresas). Pagrindinė kongreso išdava bus Kioto deklaracija dėl nusikalstamumo prevencijos, baudžiamosios teisenos ir teisinės valstybės principų stiprinimo siekiant įgyvendinti Darnaus vystymosi darbotvarkę iki 2030 m. (toliau – Kioto deklaracija). Kioto deklaraciją planuojama priimti kongrese;
                  
               
                     (2)
                  
                  
                     Kioto deklaracijoje ateinantiems penkeriems metams nustatoma JT nusikalstamumo prevencijos ir baudžiamosios teisenos politikos sistema. Joje nurodomas vystymosi ir teisinės valstybės principų bei būtinumas stengtis veiksmingai kovoti su korupcija ryšys, nusikaltimų prevencijos stiprinimo svarba, įskaitant įrodymais pagrįstą nusikaltimų prevenciją, baudžiamosios teisenos sistemos stiprinimas ir intensyvesnis tarptautinis bendradarbiavimas ir techninės pagalbos teikimas siekiant užkirsti kelią visų formų nusikalstamumui, įskaitant terorizmą ir naujai atsirandančių formų nusikaltimus, pvz., turinčius poveikį aplinkai, ir su tuo nusikalstamumu kovoti;
                  
               
                     (3)
                  
                  
                     Sąjunga yra viena svarbiausių Jungtinių Tautų narkotikų kontrolės ir nusikalstamumo prevencijos biuro (UNODC) partnerių, finansuojanti keletą nusikalstamumo prevencijos ir kovos su juo iniciatyvų, pvz., 2020 m. balandžio mėn. pradėjusią veikti Kovos su terorizmu mokymosi platformą. Kelerių metų laikotarpiu platesniu mastu buvo įtvirtinama Sąjungos ir UNODC veiklos partnerystė finansuojant įvairius projektus;
                  
               
                     (4)
                  
                  
                     Sąjunga pasinaudojo savo kompetencija pagal Sutarties dėl Europos Sąjungos veikimo (SESV) 82 straipsnio 1 dalį ir 83 straipsnio 1 dalį ir priėmė teisės aktų šiose srityse, kad būtų geriau įgyvendinta laisvės, saugumo ir teisingumo erdvė: Europos Parlamento ir Tarybos direktyvas 2011/36/ES (1), 2011/93/ES (2), 2013/40/ES (3), 2014/42/ES (4), (ES) 2017/541 (5), (ES) 2018/1673 (6) ir (ES) 2019/713 (7);
                  
               
                     (5)
                  
                  
                     taigi, SESV 82 straipsnio 1 dalis ir 83 straipsnio 1 dalis yra teisinis pagrindas Sąjungai ir jos valstybėms narėms imtis tolesnių veiksmų po kongreso, laikantis įsipareigojimo, kuris buvo prisiimtas Dohos deklaracijoje ir bus pakartotas Kioto deklaracijoje, kaip numatyta JT Generalinės Asamblėjos rezoliucijoje 72/192;
                  
               
                     (6)
                  
                  
                     SESV 218 straipsnio 9 dalis yra procedūrinis teisinis pagrindas priimti Tarybos sprendimą dėl Sąjungos pozicijos dėl Kioto deklaracijos. SESV 218 straipsnio 9 dalyje nustatyta, kad Taryba Komisijos pasiūlymu priima sprendimą, kuriuo nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus;
                  
               
                     (7)
                  
                  
                     Sąjunga ir jos valstybės narės siekia būti pirmaujančios veikėjos tarptautinėje kovoje su nusikalstamumu. Skubus būtinumas kovoti su tarpvalstybiniais nusikaltimais tapo dar akivaizdesnis COVID-19 pandemijos laikotarpiu. COVID-19 pandemiją visame pasaulyje išnaudojo nusikaltėliai ir organizuotos nusikalstamos grupės, ji parodė, kaip svarbu koordinuoti veiklą ir bendradarbiauti tiek prevencijos, tiek teisingumo vykdymo srityje;
                  
               
                     (8)
                  
                  
                     dabartinės problemos nusikalstamumo prevencijos ir baudžiamosios teisenos srityje kelia pavojų Sąjungos vidaus saugumui, tačiau šios problemos aktualios ir gerokai už Sąjungos ribų. Pozicija, kurios turi būti laikomasi Kioto kongrese, ir šio kongreso išdava bus unikali galimybė Sąjungai ir jos valstybėms narėms patobulinti savo politikos priemones siekiant geriau bendradarbiauti tarptautiniu lygmeniu ir pirmauti toliau įgyvendinant Darnaus vystymosi darbotvarkę iki 2030 m.;
                  
               
                     (9)
                  
                  
                     tikslinga nustatyti poziciją, kurios turi būti laikomasi Sąjungos vardu JT Nusikaltimų prevencijos ir baudžiamosios justicijos komisijoje, JT Ekonominėje ir Socialinėje Taryboje (Ecosoc) ir JT Generalinėje Asamblėjoje dėl Kioto deklaracijos, nes Kioto deklaracija turės įtakos naujajai UNODC Pasaulinei programai ir galės turėti lemiamos įtakos Sąjungos teisės turiniui, t. y. siūlomam Europos Parlamento ir Tarybos reglamentui dėl Kaimynystės, vystomojo ir tarptautinio bendradarbiavimo priemonės;
                  
               
                     (10)
                  
                  
                     Kioto deklaracija sustiprins galiojančią tarptautinę teisinę sistemą ir taps pagrindu keliose nusikalstamumo srityse Sąjungos lygmeniu imtis tolesnių veiksmų. Taigi, tikslinga kongrese pritarti Kioto deklaracijai;
                  
               
                     (11)
                  
                  
                     pagal prie Europos Sąjungos sutarties ir SESV pridėto Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės 1 ir 2 straipsnius ir nedarant poveikio to protokolo 4 straipsniui, Airija nedalyvauja priimant šį sprendimą ir jis nėra jai privalomas ar taikomas;]
                  
               
                     (12)
                  
                  
                     pagal prie Europos Sąjungos sutarties ir SESV pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas;
                  
               
                     (13)
                  
                  
                     Sąjungos poziciją kartu pareikš kongrese dalyvaujančios jos valstybės narės. Vykdydamos pareigą lojaliai bendradarbiauti, Sąjungos valstybės narės privalo ginti tą poziciją tolesniais Kioto deklaracijos priėmimo etapais,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios turi būti laikomasi Sąjungos vardu 2021 m. kovo 7–12 d. Kiote (Japonija) vyksiančiame 14-ajame Jungtinių Tautų kongrese nusikalstamumo prevencijos ir baudžiamosios teisenos klausimais (toliau – kongresas) – pritarti Kioto deklaracijos dėl nusikalstamumo prevencijos, baudžiamosios teisenos ir teisinės valstybės principų stiprinimo siekiant įgyvendinti Darnaus vystymosi darbotvarkę iki 2030 m. (toliau – Kioto deklaracija) priėmimui. Kioto deklaracijos projektas pridedamas prie šio sprendimo.
         
         
            2 straipsnis
            1 straipsnyje nurodytą poziciją išreiškia dalyvaujančios Sąjungos valstybės narės, veikdamos kartu.
         
         
            3 straipsnis
            Neesminiams Kioto deklaracijos pakeitimams Sąjungos atstovai gali pritarti be papildomo Tarybos sprendimo.
         
         
            4 straipsnis
            Šis sprendimas skirtas valstybėms narėms.
         
         
            Priimta Briuselyje 2021 m. kovo 5 d.
            
               
                  Tarybos vardu
               
               
                  Pirmininkė
               
               A. P. ZACARIAS
            
         
         
            (1)  2011 m. balandžio 5 d. Europos Parlamento ir Tarybos direktyva 2011/36/ES dėl prekybos žmonėmis prevencijos, kovos su ja ir aukų apsaugos, pakeičianti Tarybos pamatinį sprendimą 2002/629/TVR (OL L 101, 2011 4 15, p. 1).
         
            (2)  2011 m. gruodžio 13 d. Europos Parlamento ir Tarybos direktyva 2011/93/ES dėl kovos su seksualine prievarta prieš vaikus, jų seksualiniu išnaudojimu ir vaikų pornografija, kuria pakeičiamas Tarybos pamatinis sprendimas 2004/68/TVR (OL L 335, 2011 12 17, p. 1).
         
            (3)  2013 m. rugpjūčio 12 d. Europos Parlamento ir Tarybos direktyva 2013/40/ES dėl atakų prieš informacines sistemas, kuria pakeičiamas Tarybos pamatinis sprendimas 2005/222/TVR (OL L 218, 2013 8 14, p. 8).
         
            (4)  2014 m. balandžio 3 d. Europos Parlamento ir Tarybos direktyva 2014/42/ES dėl nusikaltimų priemonių ir pajamų iš nusikaltimų įšaldymo ir konfiskavimo Europos Sąjungoje (OL L 127, 2014 4 29, p. 39).
         
            (5)  2017 m. kovo 15 d. Europos Parlamento ir Tarybos direktyva (ES) 2017/541 dėl kovos su terorizmu, pakeičianti Tarybos pamatinį sprendimą 2002/475/TVR ir iš dalies keičianti Tarybos sprendimą 2005/671/TVR (OL L 88, 2017 3 31, p. 6).
         
            (6)  2018 m. spalio 23 d. Europos Parlamento ir Tarybos direktyva (ES) 2018/1673 dėl kovos su pinigų plovimu baudžiamosios teisės priemonėmis (OL L 284, 2018 11 12, p. 22).
         
            (7)  2019 m. balandžio 17 d. Europos Parlamento ir Tarybos direktyva (ES) 2019/713 dėl kovos su sukčiavimu negrynosiomis mokėjimo priemonėmis ir jų klastojimu, kuria pakeičiamas Tarybos pamatinis sprendimas 2001/413/TVR (OL L 123, 2019 5 10, p. 18).